b'\n_START_ARTICLE_\nDuff McKagan\n_START_SECTION_\nLapsuus ja nuoruus\n_START_PARAGRAPH_\nDuff McKagan syntyi Seattlessa, Washingtonissa vuonna 1964 Elmer ja Alice Marie McKaganin perheeseen kahdeksantena ja nuorimpana lapsena Jonin, Carolin, Markin, Brucen, Joanin, Claudian ja Mattin j\xc3\xa4lkeen. Mark l\xc3\xa4hti komennukselle Vietnamin sotaan Duffin ollessa kolmevuotias. Perheen \xc3\xa4iti menehtyi huhtikuussa 1999 kamppailtuaan pitk\xc3\xa4\xc3\xa4n Parkinsonin taudin kanssa. Duffin is\xc3\xa4 menehtyi vuonna 2007._NEWLINE_Ennen liittymist\xc3\xa4\xc3\xa4n Guns N\xe2\x80\x99 Rosesiin Duff oli soittanut bassokitaran ohella useita eri instrumentteja, kuten rumpuja ja kitaraa, useissa Seattlen punk-kokoonpanoissa. T\xc3\xa4llaisia yhtyeit\xc3\xa4 olivat muun muassa The Vains, Ten Minute Warning, jossa Duff soitti rytmikitaristina sek\xc3\xa4 Fastbacks, joka my\xc3\xb6hemmin toimi Guns N\xe2\x80\x99 Rosesin l\xc3\xa4mmittelij\xc3\xa4n\xc3\xa4 yhtyeen ensimm\xc3\xa4isell\xc3\xa4 kiertueella. Opintovuotensa h\xc3\xa4n oli keskeytt\xc3\xa4nyt, vaikka olikin alun perin haaveillut urasta l\xc3\xa4\xc3\xa4k\xc3\xa4rin\xc3\xa4 \xc3\xa4itins\xc3\xa4 veljen tavoin. H\xc3\xa4net erotettiin kuitenkin keskikoulusta, jonka j\xc3\xa4lkeen h\xc3\xa4n ajautui vaikeuksiin kunnes aloitti rockmusiikin harrastamisen high school -vuosiensa alkupuolella. H\xc3\xa4n ei tosin koskaan valmistunut high schoolista. 18-vuotiaana h\xc3\xa4n suoritti kuitenkin GED-kokeen, joka vastaa high schoolin p\xc3\xa4\xc3\xa4tt\xc3\xb6tutkintoa, jonka avulla h\xc3\xa4n p\xc3\xa4\xc3\xa4si lopulta opiskelemaan liikekirjanpitoa Santa Monica Community Collegeen.\n_START_SECTION_\nGuns N\xe2\x80\x99 Roses (1985\xe2\x80\x931997)\n_START_PARAGRAPH_\nDuff liittyi Guns N\xe2\x80\x99 Rosesin bassokitaristiksi vuonna 1985 korvaten yhtyeest\xc3\xa4 l\xc3\xa4hteneen Ole Beichin n\xc3\xa4hty\xc3\xa4\xc3\xa4n yhtyeen paikallisen musiikkilehti Music Connectionin ilmaispalstalle ilmoituksen yhtyeest\xc3\xa4, joka haki bassokitaristia. Duff oli ainoa ilmoitukseen vastannut, ja h\xc3\xa4n liittyikin yhtyeeseen heti koessoittonsa j\xc3\xa4lkeen. Duff j\xc3\xa4rjesti yhtyeelle kiertueen Yhdysvaltain l\xc3\xa4nsirannikolle, mutta soolokitaristi Tracii Guns ja rumpali Rob Gardner eiv\xc3\xa4t pit\xc3\xa4neet ajatuksesta l\xc3\xa4hte\xc3\xa4 kiertueelle niin aikaisessa vaiheessa ja j\xc3\xa4ttiv\xc3\xa4t yhtyeen. Koska kiertue oli ly\xc3\xb6ty lukkoon, yhtye tarvitsi nopeasti korvaajat Traciille ja Robille, joten Traciin korvasi englantilainen Saul "Slash" Hudson, ja rummuissa Robin paikan otti Steven Adler. Molemmat olivat Duffin vanhoja tuttavia, sill\xc3\xa4 he olivat aiemmin soittaneet yhdess\xc3\xa4 Road Crew -yhtyeess\xc3\xa4._NEWLINE_Kahden p\xc3\xa4iv\xc3\xa4n kuluttua, uuden kokoonpanon harjoiteltua yhteen mittaan puolentoista vuorokauden ajan, laulaja Axl Rose, rytmikitaristi Izzy Stradlin, Duff, Slash ja Steven lastasivat lainaamansa pakettiauton ja l\xc3\xa4htiv\xc3\xa4t ensimm\xc3\xa4iselle kiertueelleen Guns N\xe2\x80\x99 Rosesin nimen alla. Kiertue oli saanut nimekseen Hell Tour, ja siihen kuului esiintymisi\xc3\xa4 ymp\xc3\xa4ri l\xc3\xa4nsirannikkoa. Noin sadanviidenkymmenen kilometrin p\xc3\xa4\xc3\xa4ss\xc3\xa4 yhtyeen kotiseudulta Los Angelesista pakettiauto hajosi, mutta yhtye ei lannistunut vastoink\xc3\xa4ymisest\xc3\xa4 vaan jatkoi matkaansa liftaamalla. Vastoink\xc3\xa4ymisi\xc3\xa4 kohdanneesta matkanteosta huolimatta yhtye p\xc3\xa4\xc3\xa4si lopulta Duffin kotiseudulle Seattleen, jossa yhtye esiintyi ensimm\xc3\xa4isen kerran uusitulla miehist\xc3\xb6ll\xc3\xa4 8. kes\xc3\xa4kuuta 1985 l\xc3\xa4mmittelij\xc3\xa4n\xc3\xa4\xc3\xa4n Duffin entinen yhtye Fastbacks. Yhtyeen energinen lavaesiintyminen her\xc3\xa4tti kiinnostuksen my\xc3\xb6s levy-yhti\xc3\xb6iden keskuudessa, ja lopulta yhtye solmi levytyssopimuksen Geffen Recordsin kanssa._NEWLINE_Duff oli uuden yhtyeens\xc3\xa4 kanssa saanut taskuunsa levytyssopimuksen, ja Geffen p\xc3\xa4\xc3\xa4tti hy\xc3\xb6dynt\xc3\xa4\xc3\xa4 hiomattoman timanttinsa. Yhti\xc3\xb6 p\xc3\xa4\xc3\xa4tti julkaista EP-levy Live ?!*@ Like a Suiciden ennen t\xc3\xa4ysimittaista albumia. EP julkaistiin vuoden 1986 jouluaattona 10\xc2\xa0000 kappaleen painoksena. Sen julkaisijaksi v\xc3\xa4itettiin yhtyeen omaa Uzi Suicide -levymerkki\xc3\xa4, mutta todellisuudessa merkki oli pelkk\xc3\xa4 markkinointiv\xc3\xa4line Geffenille, joka painatti ja jakeli levyn. Yhtye oli nelj\xc3\xa4n kappaleen tuotoksestaan todella ylpe\xc3\xa4, vaikka Duff on my\xc3\xb6hemmin paljastanut EP:n liveyleis\xc3\xb6n nauhan olleen 1970-luvulla j\xc3\xa4rjestetyn Texxas Jam -rockfestivaalin j\xc3\xa4\xc3\xa4mist\xc3\xb6\xc3\xa4, ja se oli p\xc3\xa4\xc3\xa4tynyt albumille, koska yhtyeen j\xc3\xa4senist\xc3\xa4 oli hauskaa laittaa EP:lle suunnaton liveyleis\xc3\xb6, vaikka hyv\xc3\xa4ll\xc3\xa4kin tuurilla yhtye esiintyi noin sadalle ihmiselle. EP:n kaikki 10\xc2\xa0000 painettua kappaletta myytiin nopeasti, ja vain muutama niist\xc3\xa4 kulkeutui Englantiin ja Eurooppaan. Kyseinen EP on siis syyst\xc3\xa4kin ker\xc3\xa4ilij\xc3\xb6iden keskuudessa haluttu kohde._NEWLINE_Yhtye aloitti my\xc3\xb6s debyyttialbuminsa Appetite for Destructionin nauhoitukset yhdess\xc3\xa4 tuottaja Mike Clinkin kanssa Los Angelesin esikaupungissa Canoga Parkissa sijaitsevalla Rumbo-studiolla. Albumin nauhoitukset p\xc3\xa4\xc3\xa4tettiin vuoden 1986 joulukuussa, ja albumi tarvitsisi en\xc3\xa4\xc3\xa4 nimen. Lopulta albumin nimi ja kansikuva valikoitui Axlin ehdotuksesta losangelesilaisen taiteilija Robert Williamsin maalauksen \xe2\x80\x9dAppetite for Destruction\xe2\x80\x9d, (\xe2\x80\x9dTuhon n\xc3\xa4lk\xc3\xa4\xe2\x80\x9d) mukaisesti. Albumia pidet\xc3\xa4\xc3\xa4n yhten\xc3\xa4 koko 1980-luvun merkitt\xc3\xa4vimmist\xc3\xa4 julkaisuista, ja l\xc3\xa4hes 30 miljoonan kappaleen maailmanlaajuisella myynnill\xc3\xa4\xc3\xa4n se on kaikkien aikojen myydyin esikoisalbumi. Yhtye kuitenkin jatkoi ty\xc3\xb6ntekoa vuoden mittaisesta kiertueestaan huolimatta, ja 30. marraskuuta 1988 Yhdysvalloissa julkaistiinkin jo yhtyeen uusi GN\xe2\x80\x99R Lies -studioalbumi. Albumi koostui Live ?!*@ Like a Suicide -EP:n materiaalista kahden vuoden takaa, jonka lis\xc3\xa4ksi se esitteli nelj\xc3\xa4 akustista kitarointia sis\xc3\xa4lt\xc3\xa4nytt\xc3\xa4 kappaletta, jotka yhtye oli nauhoittanut alkuvuodesta Mike Clinkin kanssa. Albumi joutui kuitenkin kovan kritiikin kohteeksi kappaleen "One in a Million" vuoksi, ja sit\xc3\xa4 kritisoitiin my\xc3\xb6s sen lyhyest\xc3\xa4 pituudesta._NEWLINE_Helmikuussa 1990 kosketinsoittaja Darren \xe2\x80\x9dDizzy\xe2\x80\x9d Reed liittyi yhtyeeseen, ja yhtyeen ensimm\xc3\xa4inen esiintyminen uuden kosketinsoittajansa kanssa tapahtui 7. huhtikuuta 1990. Kyseinen konsertti osoittautui samalla rumpali Steven Adlerin viimeiseksi Guns N\xe2\x80\x99 Rosesissa. Adlerin erottamiseen vaikuttivat vakavat p\xc3\xa4ihdeongelmat, eik\xc3\xa4 h\xc3\xa4n ollut kyennyt soittamaan tulevalle albumille kirjoitetun \xe2\x80\x9dCivil War\xe2\x80\x9d -kappaleen rumpuosuuksia halutulla tavalla. H\xc3\xa4nen tilalleen otettiin 26-vuotias Matt Sorum, ja yhtyeen seuraavan studioalbumin nauhoitukset aloitettiin uuden kokoonpanon voimin syyskuussa 1990 A&M Studiosin Hollywoodissa sijaitsevalla Studio One -\xc3\xa4\xc3\xa4nitysstudiolla. Yhtye julkaisikin samanaikaisesti tupla-albumit Use Your Illusion I ja Use Your Illusion II -studioalbumit julkaistiin 17. syyskuuta 1991, mink\xc3\xa4 j\xc3\xa4lkeen yhtye l\xc3\xa4hti enn\xc3\xa4tyksellisen pitk\xc3\xa4lle, mutta selkkauksien t\xc3\xa4ytt\xc3\xa4m\xc3\xa4lle Use Your Illusion Tour -maailmankiertueelleen._NEWLINE_Kesken kiertueen kitaristi Izzy Stradlin kuitenkin j\xc3\xa4tti yhtyeen, ja h\xc3\xa4net korvattiin aiemmin Kill for Thrills -yhtyeess\xc3\xa4 vaikuttaneella Gilby Clarkella. Julkaisunsa aikoihin Use Your Illusion II oli nousemassa myyntitilastojen ykk\xc3\xb6seksi Use Your Illusion II-albumin seuratessa per\xc3\xa4ss\xc3\xa4 toisella sijalla hittisinglejen siivitt\xc3\xa4m\xc3\xa4n\xc3\xa4. Vuonna 1993 yhtye julkaisi The Spaghetti Incident? -albumin, joka sis\xc3\xa4lsi punk-kappaleita yhtyeen esitt\xc3\xa4min\xc3\xa4, mutta sai huonon vastaanototon. Vaikka albumi ylitti platinarajan Yhdysvalloissa, sit\xc3\xa4 pidettiin floppina verrattuna yhtyeen aiempien julkaisujen huikeisiin myyntilukemiin. Vuonna 1994 McKaganin haima puhkesi alkoholin ja huumeiden v\xc3\xa4\xc3\xa4rink\xc3\xa4yt\xc3\xb6n seurauksena, mutta h\xc3\xa4n selvisi tapahtumasta t\xc3\xa4p\xc3\xa4r\xc3\xa4sti._NEWLINE_Duff j\xc3\xa4tti Guns N\xe2\x80\x99 Rosesin vuonna 1997 tyytym\xc3\xa4tt\xc3\xb6m\xc3\xa4n\xc3\xa4 yhtyeen ven\xc3\xa4ht\xc3\xa4neen levytt\xc3\xa4mistaukoon. Yhtye oli maksanut vuokraa eri studiotilojen k\xc3\xa4yt\xc3\xb6st\xc3\xa4 jo vuodesta 1994 nauhoittamatta yht\xc3\xa4k\xc3\xa4\xc3\xa4n kappaletta uudelle albumille. Lis\xc3\xa4ksi h\xc3\xa4n halusi viett\xc3\xa4\xc3\xa4 aikaa vuoden 1997 lopulla syntyneen tytt\xc3\xa4rens\xc3\xa4 Gracen kanssa.\n_START_SECTION_\nNeurotic Outsiders\n_START_PARAGRAPH_\nNeurotic Outsiders koottiin kes\xc3\xa4kuussa 1995 hyv\xc3\xa4ntekev\xc3\xa4isyyskeikkaa varten. Esiintymispaikka oli Johnny Deppin omistama Viper Room Hollywoodissa. Duff McKagan soitti basson sijaan kitaraa ja lauloi. H\xc3\xa4nen lis\xc3\xa4kseen yhtyeeseen kuuluivat Matt Sorum (rummut), Steve Jones (kitara ja laulu) ja John Taylor (basso ja laulu). Esiintyminen oli menestys, yhtye alkoi esiinty\xc3\xa4 Viper Roomilla s\xc3\xa4\xc3\xa4nn\xc3\xb6llisesti ja my\xc3\xb6hemmin kiert\xc3\xa4\xc3\xa4 my\xc3\xb6s muualla. Yhtyeen keikoilla k\xc3\xa4vi esiintym\xc3\xa4ss\xc3\xa4 paljon vierailevia muusikoita, muun muassa Slash, Brian Setzer, Billy Idol ja Simon Le Bon. Neurotic Outsiders -niminen albumi ilmestyi 10. syyskuuta 1996. Yhtye lopetti keikkailun vain muutamaa viikkoa my\xc3\xb6hemmin, mutta vasta kes\xc3\xa4ll\xc3\xa4 1998 sen virallisesti ilmoitettiin hajonneen. Vuoden 1999 huhtikuussa Neurotic Outsiders teki viel\xc3\xa4 kolme keikkaa Viper Roomilla ja 7. joulukuuta 2006 se esiintyi The Avalonissa Hollywoodissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nNykyisin h\xc3\xa4net tunnetaan Velvet Revolverin piireiss\xc3\xa4 suurena potkunyrkkeilyn yst\xc3\xa4v\xc3\xa4n\xc3\xa4. Duff on ollut naimisissa kolmesti. Ensin Amanda \xe2\x80\x9dMandy\xe2\x80\x9d Brixin kanssa vuosina 1988\xe2\x80\x931990, sitten Linda Johnsonin kanssa 1992\xe2\x80\x931996 ja vuodesta 1999 l\xc3\xa4htien Susan Holmesin kanssa. H\xc3\xa4nell\xc3\xa4 on Susanin kanssa kaksi lasta: Grace (s. 1997) ja Mae Marie (s. 2000)._NEWLINE_McKagan sijoitti er\xc3\xa4\xc3\xa4n tuttavan neuvosta Guns N\xe2\x80\x99 Rosesin aikoina vuonna 1989 50\xc2\xa0000 dollaria kahteen tuntemattomaan yritykseen \xe2\x80\x93 Starbucksiin ja Microsoftiin. McKaganin sijoituksen on arvioitu tuottaneen h\xc3\xa4nelle jo yli 20 miljoonaa dollaria._NEWLINE_Duff McKagan on omien sanojensa mukaan ollut viimeisimpi\xc3\xa4 henkil\xc3\xb6it\xc3\xa4, jotka olivat tekemisiss\xc3\xa4 Nirvanan laulaja-kitaristi Kurt Cobainin kanssa ennen t\xc3\xa4m\xc3\xa4n itsemurhaa. H\xc3\xa4n on j\xc3\xa4lkeenp\xc3\xa4in pahoitellut muun muassa Foo Fightersin Sonic Highways -dokumentissa, ettei soittanut heti Nirvanan muille j\xc3\xa4senille asiasta kuultuaan ja esitt\xc3\xa4nyt suruvalitteluja.\n_START_SECTION_\nVelvet Revolver\n_START_PARAGRAPH_\nDuff McKagan perusti vanhojen Guns N\xe2\x80\x99 Rosesin j\xc3\xa4senten Slashin, Matt Sorumin ja Stone Temple Pilotsin Scott Weilandin sek\xc3\xa4 Dave Kushnerin kanssa Velvet Revolver -yhtyeen vuonna 2002. Yhtyeelt\xc3\xa4 on ilmestynyt kaksi levy\xc3\xa4, Contraband vuonna 2004 ja Libertad vuonna 2007'